Li Diyarbekir Xwenîşandan ji bo Rawestandina Operasyonên Leşkerî Hat Kirin
Parlamentera Mêrdînê ya BDP dibêje dewleta Tirkîyê jî qasî dewleta Îsraîlê berpirsê êrişa Îsraîlê ye bo ser gemiyên alîkariyê
Li Diyarbekir, ji aliyê Partiya Aşitî û Demokrasiyê BDP ve xwenîşandanek hat li dar xistin ji bo rawestandina operasyonên leşkerî. Li gel şertê germa havîna Diyarbekirê ku ew qas zêde ye lê dîsa jî bi hezaran kes ji ber avahiya BDP meşiyan heta parka koşuyoluyê. Serokê BDP yê bajarê Diyarbekirê Nijad Yaruk diyar kir operasyonên ku dewam dikin, bersiv e ji bo dexwaza wan a aşitiyê. Serokê BDP yê Diyarbekir li ser êrişên rojavaya Tirkîyê ku li ser xwendevanên Kurd pêk tên, weke provaya şerê navxo ye Tirkîyê bin av kir. Herweha diyar kir ku xwevekişandina Abdullah Ocalan jî di heman demê de berpirsiyariya herdu aliyan dê girantir bike. Hêjayê gotinêye ku hefteyekî berê serokê PKK Abdullah Ocalan, diyar kiribu ku ji ber ku di çareserkirina pirsgirêka Kurd de muxatab nayê dîtin ewê piştî 31'ê gulanê xwe vekişine. PKK jî piştî vê biryarê roja 1 meha şeş daxuyandibu ku desthilatiya AKP'ê bingeha aştî û diyalogêji ji holê rakiriye, ji ber vê yekê jî pêvajoya bêçalaktiyê ya yekalî bê wate bûye û pêvajoya "bêçalaktiyê" ya ku 13 meh in dewam dikir, bi dawî kirine. Serokê BDP Diyarbekirê Nijad Yaruk bang li serokweizrê Tirkîyê Recep Tayyip Erdogan kir û got “ Di parlamentoyê de hejmara we zêdeye, ger hun bixwazin, hun dikarin Kurdan gohdar bikin û derdê wan fêm bikin herweha nijadperwestan tasfiye bikin. Hun nikarin xwe ji binê vî barî bikşînin. Nijad Yaruk di dawiya axaftina xwe de destnişan kir ku berdevkê Koma Aştî û Çareseriya Demokratîk Mehmet Şerîf Gençdalê ku ji Qendilê hatibu, li ser gotareke xwe ya ku di Newrozê de kiribu, di çarçoveya doza ku bi îdîaya "Propagandaya rêxistinê kiriye" hatiye girtin. Parlamentera Mêrdînê ya BDP Emine Ayna jî di xwenişandanê de axaftinekî kir. Emine Ayna di axaftina xwe de di derbarê girtina Mehmet Şerif Gençdal de got xwezî hikûmetê piştî hatina komên aşitiyê bi wêrektir tevbigeriyana. Lê tu gav neavêtin, ev girtin jî tê wateya ku dexwaza ji bo aşitiyê jî qebul nakin. Parlamentera BDP balê kişand ser daxuyaniya serokê PKK û got “dema ku DTP hat girtin me biryara istifayê dabu, lê ew ji bo ku alozi bilind nebe bang li me kir û ji me xwest ku em pirsa kurd bi siyasetê çareser bikin. Em vegeriyan lê îro rewş diyar e,. Emine Ayna di dewamiya axaftina xwe de li ser operasyona ku li İskenderunê pêk hatibu jî weha got “ev êriş nîşan dide ku ger operasyon nesekinin, dengê aşitiyê neyê bilind kirin dê şer ne tenê li herêma Kurdan, dê heman demê de li tevahiya Tirkiyeyê geş bibe. Ger ji iro pê ve kesekî jî were kuştin, berpirsê wî AKP ye da ku ji bo çareseriyê tu gav navêjin. Parlamentera Mêrdînê ji bo êrişa Îsraîlê ku li ser gemiyên alîkarî dibirin Xeze yê pêk anibû got “ Dewleta Tirkiyeyê jî qasî Dewleta Îsraîlê berpirsê vê buyerê ye. Destê Îsraîlê tenê neketiye xwîna Filistiniyan, ketiya Xwina Kurdan jî ji ber ku îro bi bombeyê Îsraîlê gelê Kurd dikuje, em jî ji van kuştinan re dibêjin ‘one minute!’ Parlamentera BDP destnişan kir ku Îsraîlê di roja ewil de gotiye ku ewê rê nedin gemiyan, çima serokwezîr pêşiya vê buyerê negirt, îro berpirsê van kuştinan ew in, divê Serokwezîr Erdogan ji bo vê yekê istifa bike.”